Dolors Vallejo serà la nova Síndica de Greuges amb tota l'oposició en contra - Sant Boi Diari\nDolors Vallejo és mestra i vinculada a CCOO // Ràdio Sant Boi\nEl curs polític a Sant Boi ha començat mogut. En el primer ple municipal, govern municipal i oposició van xocar frontalment pel nomenament de la nova figura del Síndic municipal de Greuges, que fins ara havia estat Carles Dalmau i que es trobava amb el càrrec prorrogat. La proposta de l’equip de govern format per PSC i ICV no va agradar gens a la resta de l’oposició, que van propinar crítiques de tot tipus, malgrat que el govern municipal va fer valer la seva majoria per tirar endavant el nomenament.\nLa nova Síndica de la ciutat serà Dolors Vallejo, llicenciada en Història i Geografia, mestra de l’escola Benviure fins l’any 2005 i vinculada al moviment sindical. José Ángel Carcelén va defensar en nom del govern la proposta de Vallejo, afirmant que volen «donar un caire pedagògic a la nova etapa de la sindicatura» i que «és una persona amb prestigi a la ciutat i compromesa amb la lluita justícia social». Però l’oposició en bloc ho va criticar.\nJordi Garcia (CDC) va afirmar que el nomenament de Vallejo «és un greu error» perquè «s’ha fet amb presses i no tindrà el suport de la totalitat del plenari». Garcia va demanar que s’escoltessin les propostes dels demés partits abans de portar al ple la votació del nomenament. En el mateix sentit es va expressar Miquel Salip (ERC), que va acusar l’equip de govern de «menystenir la sindicatura de Greuges» perquè «ha exclòs» de l’elecció de la síndica a l’oposició.\nLes paraules més dures les va propinar Rafael Cañedo (PP), que va assegurar que l’elecció de Vallejo «suposa banalitzar i desprestigiar la Sindicatura de Greuges» perquè «no reuneix el perfil necessari i desitjable ja que no té una formació jurídica«. Cañedo va afirmar que «l’únic bagatge» de Vallejo és «ser mestra de primària i participar a les tertúlies de Ràdio Sant Boi». Finalment, va etzibar que «no pot ser que per aquesta figura serveixi hasta el tato«.\nPer la seva banda, Olga Puertas (C’s) va mostrar també el rebuig per la formació de Vallejo i va posar en dubte «que tingui independència de criteri respecte l’administració». Tot i això, va mostrar la seva satisfacció perquè la Síndica fos una dona però va criticar que el fet de ser-ho sigui un mèrit per accedir al càrrec. «Això a vegades al PSC li va molt», va afirmar.\nCarcelén (PSC) va replicar als grups de l’oposició que sabien perfectament que l’antic Síndic, Carles Dalmau, es trobava en situació de provisionalitat des de fa un any, ja que es va acordar que no es faria el relleu a la sindicatura en any electoral. «És una falta d’ètica i un estil polític molt baix desqualificar persones sense conèixer-les», va criticar Carcelén.\nMalgrat el tens debat, els vots de la majoria absoluta del govern municipal van ser suficients en segona votació per tal que Dolors Vallejo hagi estat nomenada nova Síndica municipal de Greuges. Prendrà possessió del càrrec en les properes setmanes.\nTags:Carles Dalmau Dolors Vallejo escola Benviure Jordi Garcia José Ángel Carcelén Miquel Salip Olga Puertas ple municipal ple municipal setembre 2016 rafael cañedo Síndic de Greuges de Sant Boi\n← El Benito Menni obre les portes per fer visible la realitat de les persones amb una malaltia mental\nLes naus de la C-245 podran reconvertir-se en oficines i grans establiments comercials →


EAPC Wiki - 4. Indemnitzacions\n4.1. Quines indemnitzacions perceben els membres de l'òrgan de selecció?\n4.2. Quina és la tributació i cotització de les indemnitzacions per raó del servei?\n1. Els membres funcionaris de l’òrgan selectiu tenen dret a percebre assistències per la participació en tribunals d’oposicions quan es realitzin exercicis orals o escrits. També tenen dret a percebre les despeses ocasionades pel desplaçament des de la seva residència oficial, així com les dietes per manutenció i allotjament quan corresponguin.\n2. Les assistències es meriten d’acord amb el concepte de sessió: per cada sessió de l’òrgan selectiu els seus membres tenen dret a percebre una assistència. Però es percep una única assistència si s’han celebrat diverses sessions el mateix dia.\n3. Quan uns mateixos membres hagin participat el mateix dia en diferents òrgans selectius de procediments convocats per la mateixa Administració, meriten el dret a una única assistència o a una assistència per cada òrgan selectiu en què hagin participat en funció del que s’hagi previst a la normativa interna de cada Administració o a les bases de les respectives convocatòries.\n4. L’import de les assistències es fixa en funció del grup de titulació de les places convocades i de la categoria que es té dins de l’òrgan selectiu.\nD’acord amb el grup de titulació de les places convocades, s’estableixen tres categories diferents. En el quadre següent es mostren les categories existents en el reglament sobre indemnitzacions per raó del servei i l’adequació als nous grups i subgrups de classificació del personal funcionari creats per l'EBEP.\nRD 462/2002, indemnitzacions per raó de servei\nAccés a places del grup A o categories de personal laboral assimilables Accés a places dels grups B i C o categories de personal laboral assimilables Accés a places dels grups D i E o categories de personal laboral assimilables\nNous grups de classificació de personal funcionari de la LEBEP\nCorrespondria a aquesta categoria el subgrup A1 Correspondrien a aquesta categoria el subgrup A2, el grup B i el subgrup C1 Correspondrien a aquesta categoria el subgrup C2 del grup C i les agrupacions professionals\nLes categories de personal laboral assimilable han d’estar establertes pel conveni col·lectiu de l’Administració que ha convocat el procés. La categoria de les places convocades hauria de constar a les bases de la convocatòria.\nEn funció del càrrec que exerceixin dins l’òrgan col·legiat, l’import de les assistències és el següent, aprovat per la Llei de Pressupostos Generals de l'Estat vigent:\n45,89 42,83 39,78\n42,83 39,78 36,72\nAquestes quantitats s’incrementaran un 50 % quan les sessions de l’òrgan selectiu se celebrin en dissabtes o en dies festius.\nExcepcionalment, quan la complexitat i dificultat de les proves així ho justifiqui, l’òrgan competent de l’Administració convocant pot abonar les assistències incrementades en un 50 % (també aquelles meritades en dissabtes i festius, que ja han estat prèviament incrementades en un 50 %).\nEls membres de l’òrgan selectiu en cap cas poden percebre per les assistències un import total per any natural superior al 20 % de les retribucions anuals que els corresponguin pel lloc de treball principal, exclosos els triennis. Aquesta norma s’aplica en còmput anual i qualsevol que sigui el nombre de tribunals o òrgans de selecció en què s’hagi participat.\n5. L’òrgan selectiu ha de fer constar en les actes de les seves sessions la participació de personal assessor i col·laborador a fi que l’Administració convocant els pugui abonar les indemnitzacions que corresponguin.\n6. Les despeses per desplaçament s’abonen pel seu import si es poden justificar documentalment o bé d’acord amb un barem segons quilometratge.\nLes despeses de viatge s’indemnitzen per l’import del bitllet o passatge utilitzat.\nSi s’haguessin d’utilitzar taxis o cotxes de lloguer, caldria l’autorització prèvia de l’Administració convocant per poder reclamar posteriorment el pagament de la despesa. També caldria aquesta autorització per ser indemnitzat per les despeses de peatge en autopistes.\nQuan el desplaçament es realitzi en transport públic, seran indemnitzables les despeses produïdes per l’aparcament del vehicle particular a les estacions de ferrocarril, autobusos, ports i aeroports que es justifiquin documentalment.\nSi el desplaçament s’ha realitzat amb vehicle particular, s’ha d'abonar la despesa per quilometratge amb l’import següent: 0,19 € per quilòmetre en els desplaçaments efectuats amb cotxe i 0,078 € en els efectuats amb moto.\n7. L’Administració que ha convocat el procés selectiu és la que ha d’abonar les indemnitzacions.\nNormativa de referència: Reial decret 462/2002\na) Les assistències\nD’acord amb la normativa reguladora de l’Impost sobre la Renda de les Persones Físiques, les assistències tenen la consideració de rendiment del treball personal i s’hi ha de practicar la retenció corresponent.\nL’entitat local ha de retenir el percentatge d’IRPF que correspongui a cada membre del tribunal d’acord amb les normes generals de càlcul de l’impost i, com a mínim, un 2 %. En aquest sentit, el membre de l’òrgan selectiu pot comunicar a l’Administració que li ha d'abonar les assistències quina és la retenció d’IRPF que se li aplica a la nòmina.\nD’altra banda, les assistències també estan subjectes a cotització pels conceptes de Seguretat Social. No obstant això, l’administració només pot aplicar aquesta cotització als membres del tribunal que siguin personal propi.\nb) Les dietes i els desplaçaments\nb.1) Les quantitats abonades en concepte de dieta estan exemptes de l’impost sobre la renda de les persones físiques i també de cotitzar a la Seguretat Social fins a determinats imports. Els imports exempts són els següents:\nDietes exemptes d'IRPF i de cotitzar a la Seguretat Social\nAmb pernoctació en un municipi diferent de la residència oficial Sense pernoctar en municipi diferent de la residència oficial\nDespeses d'estança Manutenció Manutenció\nL'import que es justifiqui documentalment 53,34€/dia 26,67€/dia\nLes quantitats que sobrepassin aquests límits estan subjectes a retenció d’IRPF i a cotització a la Seguretat Social (en aquest últim cas, però, cada administració només pot cotitzar els imports percebuts pels membres del tribunal que siguin personal propi).\nb.2) Les quantitats abonades en concepte de desplaçament estan exemptes de l’impost sobre la renda de les persones físiques i també de cotitzar a la Seguretat Social.\nDietes per desplaçament exemptes d'IRPF i de cotitzar a la Seguretat Social\nTransport públic Vehicle particular\nImport de la despesa que es justifiqui mitjançant factura o document equivalent 0,19€/km més les despeses de peatge i aparcament que es justifiquin


Graduacions 4t ESO i 2n BTX | Institut Arnau Cadell\nGraduacions 4t ESO i 2n BTX\nDivendres 16, amb una temperatura ideal, vam poder acomiadar els nostres alumnes grans des del pati de la biblioteca mentre els més petits de 1r mostraven el fruit del repte treballat al llarg del segon semestre en els foodtrukcs situats a les pistes.\nEls nois i noies de 4t, amb la mirada posada en el viatge que la majoria d’ ells està realitzant a Roma, i els de 2n amb l’alleugiment que suposa haver acabat la selectivitat: tots ells il·lusionats pel futur ple d’incògnites que els espera i amb més o menys recança per l’etapa que ja deixen enrere, però sobretot en les vacances que tenen per endavant com a fet més immediat.\nHauran assolit les competències que els permetin assegurar el seu desenvolupament personal i social, la corresponsabilitat i el respecte a la igualtat de tothom, la capacitat de treball i estudi, individual i en equip, amb autonomia i capacitat de crítica? En això ens hem esforçat tots al llarg d’aquests anys i a vegades es pot trigar en veure els resultats, però no en dubtem gens. La convivència i el saber estar segur que els seguireu treballant tota l vida.\nTal com us va dir el director, “ara comença una nova etapa i esperem que ens haguem fet <el que es diu garns>, que en el fons vol dir dues coses fonamentals, importants i difícils: ASSUMIR RESPONSABILITATS I DECIDIR.” Decidir és el que heu de fer especialment els de 2n de BTX. El Josep Lluís us deia també que “no us angoixeu massa a l’espera de les notes de selectivitat i de l’elecció d’allò que estudiareu. Segur que el que finalment feu estarà molt bé i us donarà la possibilitat de seguir creixent com a persones. I si no, no us amoïneu massa, la vida és llarga si tot va bé i recordeu que les futures societats de ben segur us exigiran canvis constants“\nAmb ell, doncs, i per a tots:


Tardor: "Teniem moltes ganes de fer aquest disc" | Tresdeu.com\nQui no s’ha sentit identificat en alguna de les cançons d’Una cuitat invisible, el nou disc Tardor? Aquesta formació de 4 joves de València, Cesc Domènech (bateria), Àlex Martínez (veu i guitarra), David Garcia (guitarra i cors) i el darrerament incorporat Tono Hurtado (baix i cors), ja ens ha embadalit amb el seu segon LP, un treball que ha aconseguit despertar l’admiració del públic, de la crítica i d’altres músics de l’escena. Per què? Perquè, a diferència del seu primer LP, Revolució de l’estat latent (2012), Una ciutat invisible té una història, palesa la qualitat sonora del grup, parla d’allò més personal i juga amb un concepte triangular i a la vegada unívoc: tres ciutats, tres ments allunyades geogràficament i tres amics units per la virtualitat i l’enyorança. ‘Energia’ i la complicitat amb el públic, ‘Ontàrio’ – fruit d’un viatge a Toronto i la metàfora de conèixer nous i llocs, ‘Triangle’ i el fet d’evadir-se prenent contacte amb les amistats i cadascun dels onze temes que construeixen aquesta metròpoli vaporosa són fruit de les vivències personals del grup després d’un any i mig separats, Àlex a París, David a Brussel·les i Cesc a València. Ara, però, en ple hivern i un fred siberià emplaçat a la península, desafiem l’oratge i les baixes pressions i ens trobem al seu local d’assaig, a Almàssera, amb els quatre de Tardor, perquè així ens conten de cos present com han viscut i viuen aquesta segona etapa amb Una ciutat invisible.\nCom ha sigut treballar a distància un disc com Una ciutat invisible i aconseguir una qualitat evident?\nDavid: Ha sigut complicat, però les ganes que teníem de fer un disc com Una ciutat invisible va ser la que va sostenir la idea de mantindre el contacte, reunir-se, treballar malgrat la distància. Tota la comunicació era via Skype o Hangout i no ha sigut fàcil. Però teníem tantes ganes i els passos que preníem eren tan ferms que ens portarien al que realment volíem. Eixa unió que vam construir en eixe espai virtual va ser la que va propiciar que després, a l’hora de posar-se a treballar sobre el terreny a València, tot fóra possible com ho ha sigut.\nÀlex: També crec que l’enyorança ha sigut com els ciments de la ciutat invisible. L’enyorança i la nostàlgia que sentíem pel grup i la nostra expressió musical. Estar en estos diferents llocs és el que ha permès alçar esta ciutat i al disc es palpa esta sensació de nostàlgia i d’enyor. Però sempre una nostàlgia constructiva i encaminada al futur, a mirar cap endavant, i ho hem pogut beure d’uns dels nostres referents 121dB.\nA la cançó “Carta a mi mateix” quasi que inaugureu una temàtica: la visió personal del vosaltres en el futur. Com és que ho tracteu?\nÀlex: Eixe és un mal generacional que compartim tots: estar entre tanta incertesa al final et condueix a preguntar-te què seré en un futur, què seré jo d’ací 10 anys o què m’hauran permès ser les circumstàncies. Hauré abandonat els meus somnis o m’hauré convertit en allò que no volia ser? Estem en una conjuntura en el qual molta gent es fa eixes preguntes: què serem en un futur?\nEixe tipus de lletres són les que vos han portat a empatitzar molt amb la gent que vos escolta, no és una lluita identitària, sinó que pessiga allò més personal, existencial i íntim…\nÀlex: Sí, tractem temes humans, emocionals, que són universals, independents de l’època. Són sentiment universals que té tot el món des que els humans som humans. I sí, de fet ens fa molt de goig quan la gent ens diu que se sent molt identificada en les lletres i les fa seues.\nCesc: Amb les lletres, Àlex ha aconseguit traslladar una vivència pròpia, com puga ser veure una pel·lícula o passejar per un carrer a París, a una vivència general, que pot adoptar una altra persona i fer-la seua.\nDavid: De fet eixe era l’objectiu, que cadascú féra seua la ciutat invisible. En definitiva, tot aquell qui s’haja pogut veure en eixa situació o haja viscut experiències similars s’hi identifica.\nDiu Xavi Aliaga que “pot ser que a Tardor li haja passat com a les relacions que, posant una mica de distància, agafen embranzida”. És així?\nCesc: Haguera sigut un disc completament diferent si l’haguérem fet tots junts ací a València, però qui sap si millor o pitjor? És de veres que la distància i les ganes de tornar a veure’ns, eixes ànsies que he tingut en dir “vingueu ja a València!”, ha fet molt. En produir-lo, tot va fluir i va ser molt ràpid. Entràvem al local i les idees estaven molt clares, no ens calgué focalitzar-se tant en el procés creatiu.\nÀlex: Si haguérem estat a València junts haguérem viscut coses semblants a les que hem viscut abans d’estar separats. Xavier Aliaga té raó quan diu això perquè eixe any i tres mesos de pausa per circumstàncies professionals ens han obligat a viure coses intenses i per separat. Tot i això, paradoxalment hem estat més units que mai.\nTono: Jo quan vaig entrar al grup vaig notar molta serietat a l’hora de treballar, palpava les ganes de treure un producte seriós i bo, que naixeria per creure en la causa.\nQuè vos ha aportat personalment i professional produir Una ciutat invisible?\nÀlex: Ha sigut un procés molt intens perquè parlem d’unes vivències personals molt intenses, com és el fet de viure fora o tornar, moments que marquen la vida en una etapa de creixement com aquesta en què encara estem desenvolupant com a persones. Després ha estat també la intensitat del treball de composició, de producció i la incorporació de Tono com a baixista. Si fem una altra metàfora sobre les ciutats, és com si haguérem construït la ciutat que pensàvem en només un mes. No ha sigut un disc fet a foc lent, sí pel fet de nodrir-se de vivències, però no pel fet de construir-lo. La gravació va ser tancar-nos en ‘La Caseta’ amb el nostre productor Pau Paredes durant tres setmanes. I després d’això ens ha passat una cosa, i és les ganes de fer concerts i fer que les cançons s’escolten en totes bandes. La paciència no és la nostra virtut (riuen).\nCesc: Cert, els dies de treball sense fre també van ser per aprofitar eixe cabal d’idees abans que se’ns oblidaren. Ha sigut una gravació d’un disc bastant existencial per tots nosaltres.\nDavid: I després de gravar-lo sentíem com un buit, et quedaves exhaust, deies “uf, ja està, hem estat ací més d’un mes construint esta ciutat”. Llavors teníem només el cap de setmana per tornar a les nostres vides reals. Va ser un procés intens i a la vegada bonic: la convivència musical i personal. En certa manera, crec que el disc sona com sona gràcies a haver-lo gravat a ‘La Caseta’ i d’eixa manera intensa.\nTono: Incorporar-me a Tardor ha sigut un encert a nivell musical i també a nivell personal, cosa que és important per la convivència en un grup i per veure que estàvem preparats. Apercebre conjuntament com el disc creixia i aprendre amb Pau Paredes ha sigut, la veritat, màgic. Paredes ens va saber entendre.\nI heu afirmat que Ontàrio és com una metàfora de descobrir nous sons. Què heu descobert de nou en vosaltres?\nÀlex: Ontàrio és la síntesi perfecta de com hem conceptualitzat la composició nosaltres, d’agafar elements simples i fer cançons complexes. Perquè Ontàrio són dos acords tota la cançó, és una rascada de guitarra que es repeteix, és una seqüència de bombo i caixa simplíssims, no hi ha cap arranjament complicat i amb el piano de fons com a senya d’identitat. Però tots eixos elements junts donen pas a una cançó amb personalitat. Ontàrio sintetitza eixa manera de pensar la música, ja volíem que el disc fóra un tot complex format d’elements senzills.\nTono: Això és fruit també d’una bona producció. Ens hem conegut de tota la vida i mogut per mateixos cercles estilístics, i hem coincidit en assajos, però vaig veure que en Tardor, igual que jo ja canviava a nivell personal i musical, Cesc, Àlex i David amb Tardor també ho feien. Crec que eixa maduració es veu reflectida a Una ciutat invisible, i és un nou començament que podria anar a una altra part.\nPer això és clau el paper del vostre productor Pau Paredes, perquè vos ha ajudat a vèncer eixos prejudicis, no?\nDavid: Pau Paredes coneix molt de música, més que nosaltres quatre junts, ha participat en molts projectes. Paredes té un bagatge musical propi i ell va ser el mateix qui ens va encoratjar a gravar el disc a ‘La Caseta’ i incloure sons del piano. Tenim com una fe cega totalment justificada pel temps que portem treballant amb ell. Hem conegut el Pau professional i el Pau amic, amb qui pots fer bromes. El bon rotllo que vam crear en ‘La Caseta’ ha sigut també la conseqüència que el disc sone com sone.\nÀlex: Hem vist molt atractiva la manera en veure i fer música de Pau Paredes, ens hem sumat, ens hem fet adeptes del seu discurs. L’hem interioritzat, el seu mètode l’hem entès, però amb la total llibertat de ser nosaltres qui fem la música.\nTono: Lo bo d’una feina de productor és saber entendre les persones amb qui treballes i aconseguir treure el millor d’ells sense que la seua essència se’n vaja de mare. L’hem contractat a Pau per la confiança que tenim amb ell.\nAmb quina cançó del disc Una ciutat invisible toqueu més a gust?\nDavid: Per mi, Triangle i Energia, perquè Energia parla d’eixa connexió de forces entre nosaltres i el públic. En tots els concerts que hem fet amb Una ciutat invisible s’ha vist eixa energia, la gent la canta, la gent la viu i la balla. Això ens transmet seguretat.\nCesc: Per mi Triangle també, de fet és una cançó que als concerts esdevé un punt clau quan la toquem els quatre. Com que també és la quarta cançó, els nervis inicials del directe ixen. Gaudim molt tocant-la, és com el talismà que sona en el moment crític del concert, és com l’empenta per nosaltres.\nÀlex: Triangle és cert que en els concerts sol ser un punt d’inflexió, però per a mi és especial Vint-i-set. És una cançó on se’m retroalimenta l’emoció del públic. Ontàrio és també una cançó que toquem tots quatre molt a gust. La toquem sempre al final dels concerts.\nSegons la crítica als vostres directes la fidelitat amb el so gravat del disc és alta, soneu molt bé. Com vos sentiu després de saber-ho i que vos ho remarquen?\nDavid: Sí, eixa és la intenció. A banda de lo que puguem transmetre al disc -un treball per escoltar i saber què volen dir les lletres i fer-les teues- en el directe, en canvi, també volem transformar tot el que hem viscut en eixe disc: no tenim por a suar, moure’ns o mostrar tota eixa energia que creiem que tenen i volen transmetre les lletres de Tardor i el mateix grup tenim. Eixa dualitat: un disc per escoltar-lo assegut tranquil·lament, però també per ballar als directes i apercebre la seua energia. És també un objectiu pel qual treballem, i per això assagem cada setmana i perseguim fer, més que un concert, un espectacle tancat amb inici i final. És bonic que la gent ens ho reconega.\nCesc: De fet en tots els concerts que portem amb Una ciutat invisible, sempre ens passa que baixem de l’escenari i algú se’ns acosta i ens comenta que ha escoltat el disc i que el directe li ha agradat molt. Tenim molt interioritzades les lletres d’Àlex, conten vivències que estan molt a flor de pell, i crec que quan toquem Vint-i-set o Energia, que són dos sensacions completament distintes, es palpa que ho sentim nostre.\nEixos episodis els haureu viscut al Festivern 14-15, un concert que heu afirmat que ha sigut una de les millor experiències com a grup. Com ho vau viure? (rebufen i riuen recordant la bona experiència)\nÀlex: Tots quatre coincidim en què ha sigut el millor concert que hem fet, el de més envergadura, se’ns va fer molt curt i efímer, això de dir “ja?”. Hem rebut felicitacions per part de músics que hem admirat. Quan vaig començar a tocar la guitarra, composava cançons a l’estil Feliu Ventura, i ara és ell qui ens diu “enhorabona pel disc”. Això és un al·licient per nosaltres. L’existència de grups com Mai Mai, Smoking Soul’s o nosaltres, justifiquen un poc eixe orgull que poden arribar a sentir els músics que ens han precedit. És com una recompensa afegida per ells, que grups del nostre cabal d’estil cantem i toquem als escenaris.\nCesc: Malgrat l’hora la gent va respondre bastant bé, a més a més ens vam fixar que la gent es sabia les cançons. Però no només ho hem vist al Festivern, sinó també al concert que vam fer el 24 de gener passat al Cova Rock, a la Vall d’Uixó. De fet, sempre hi ha un sector majoritari del públic que se sap les cançons, i des de dalt de l’escenari veiem com les canten. Això no ens havia passat tant amb Revolució de l’estat latent (2012).\nLa premsa que ha parlat de vosaltres ha arribat a afirmar que Tardor és tal volta sou una de les evidències musicals de l’evolució i la normalització d’esta xicoteta “indústria” musical valenciana. Què en penseu?\nÀlex: És cert que el fet que som un grup que diversifiquem tant l’estil com el missatge, som una formació que normalitzem, però, realment som conseqüència d’una normalització prèvia (tots afirmen amb un “sí”). És a dir, nosaltres no seríem com som ni existiríem si abans no haguera hagut un camí obert. Possiblement si 121dB, Sant Gatxo o Pinka no hagueren fet eixa tasca abans, nosaltres no hauríem arribat a fer la música que ens agrada en el seua forma i fons, i en valencià.\nAlguna vegada vos heu imaginat com o en quina situació vos escolta la gent i què poden sentir?\nTono: Jo entenc que és un disc agradable per l’oïda. Et fixes amb unes lletres amb les quals t’identifiques però també la música i el seu ritme, és un so que s’endinsa molt en tu. La persona que escolte Tardor també li agrada el que escolta. No és només qüestió de lletra, és també el paquet en si, amb el seu toc contundent.\nÀlex: Intentem combinar, d’una banda l’energia i la contundència, i d’altra la tendresa. Són dos ingredients que intentem annexar per fer un disc versàtil, poder escoltar-lo tant al llit quan vas a dormir, com quan estàs passejant o per quan vas al metro i vols carregar-te d’energia per anar a la universitat.\nLa conversa amb Cesc, Àlex, David i Tono ha estat amena i amb el fred tractant de prendre rellevància i abraonant l’espai, un local xicotet situat a Almàssera, enmig d’una horta amenaçada que abraça la València cosmopolita de hui. El diàleg s’ha mantingut en un rotgle de cadires, voltats d’unes parets de fusta guarnides de vinils al més pur estil retro. Marxe de l’entrevista assaborint el tema Ontàrio tocada en un assaig, i sabent que Tardor és un grup que ja prometia però que ha madurat i adquirit una qualitat de so agradable i incommensurable. La incorporació de Tono com a baixista ha permès desinhibir la veu principal i pol·lir un joc a tres veus èpic que esdevé un tret identitari més de Tardor. Les vivències personals dels integrants trascolen les seues cançons, això sí, sense la seua capacitat musical (arranjaments, ritmes i bagatge) Una ciutat invisible no s’haguera pogut escampar a nosaltres, el públic i la crítica, de la manera que ho ha fet. Hages o no escoltat ja Una ciutat invisible, vet ací les onze parades de metro que sonen a les entranyes de la ciutat invisible que tots compartim.\nEntrevistes, Mésdemil, Tardor, Una Ciutat Invisible\nLa mescla (II): el bombo


10 septiembre, 2021 por telocuentoweb, posted in Libros, Sin categoría\nLa Cécile, jove i despreocupada, i el seu pare, elegant i bell casanova, passen les vacances d’estiu hostatjats a una elegant mansió de la costa francesa. El seu pare canvia d’amant amb freqüència, però això no molesta la Cécile, acostumada als amors passatgers del seu progenitor, al qual adora, i sabedora de la inquebrantable complicitat i permissivitat que mantenen entre ells. Els dies passen llangorosos entre banys de mar durant el dia i festes a la nit. Però aquesta lassitud es quebranta quan apareix en escena l’Anne, seductora, elegant i sofisticada, amiga de la difunta mare de la protagonista i que, amb la relació amorosa que entaula amb el pare, fa perillar la vida perfecta de la noia. Tanmateix, aquesta és intel.ligent i posa en joc totes les seves habilitats per oposar-s’hi.\nLa novel.la va ser publicada l’any 1954 i el seu èxit va ser total, fonamentalment per la seva suposada amoralitat. Tant és així que l’Otto Preminger en va fer una versió cinematogràfica molt exitosa també.\nBonjour tristesse és un llibre interessant que atrapa des del començament. Intenteu llegir-lo durant els vostres moments d’indolència estival a l’ombra del para-sol. La vostra immersió a la història serà sensualment total.\nEntrada siguienteSempre hem viscut al castell Shirley Jackson


Airbnb® | Chipperfield: lloguers de vacances i allotjaments - Anglaterra, Regne Unit\nTroba llocs on allotjar-te a Chipperfield a través d'Airbnb\nLloguers vacacionals a Chipperfield\nAllotjaments a Chipperfield\nCaroline és una excel·lent amfitriona i ràpida en la seva comunicació. Viatjava de visita de negocis amb altres dos companys. S'havia assegurat que donava totes les instruccions ben documentades i que realment ens va ajudar a localitzar la propietat i les instruccions detallades sobre el calefactor, la rentadora, etc. Caroline també havia conservat un equip de benvinguda d’ous, pa, llet, etc, i això va ser útil després d’un esgotador viatge. Molt reflexionada per part seva. El lloc està molt ben dissenyat i utilitza excel·lentment l’espai. Ens va fer sentir com a casa i és un lloc molt càlid i positiu. Hi ha pocs restaurants, fleques i queviures que es troben davant de la propietat. Sens dubte recomanaria aquesta propietat.\nAquest és un espai ampli i decorat amb molta cura. Està ben proveït i tenia tot el necessari pel nostre cap de setmana. Caroline amablement ens va deixar els subministraments d'esmorzar que va ser un toc encantador i realment servicial. El llit del dormitori principal és enorme i és molt còmode ... vam dormir millor a la nit! Hi ha botigues, restaurants i cafeteries a prop del carrer Major. És molt convenient, ja que l'estació és molt a prop ... encara millor que no sentiu els trens. No hem trobat cap aparcament. Caroline es va comunicar bé i el registre d’entrada va ser fàcil. Vam passar una estancia preciosa!\nTot és perfecte a la caseta de Caroline. Tot està molt ben descrit per arribar a l'allotjament. Caroline està molt disponible per respondre preguntes. La casa és molt maca, està molt lluny del centre de Londres\nApartament encantador. El llit de 4 cartells és un somni per dormir (sense cap intenció). Caroline es va assegurar que teníem tot el que necessitem abans d’hora. L'apartament està situat al centre de Chorleywood, amb totes les portes a la porta. Li recomanaria a qualsevol (sobretot si visiteu el món de Harry Potter que es troba a tan sols 14 minuts.)\nExcel·lent! El transport públic era fàcil a peu, i Caroline proporciona instruccions detallades per trobar l’apartament. Ens va agradar molt la nostra estada.\nA poca distància a peu de l’estació de tren. El pis està per sobre d'un conjunt de botigues que inclouen un italià bàsic però decent. la vista de la part de darrere del pis on l'entrada no és bona, però el pis és càlid, molt ben decorat i equipat. Caroline va ser molt útil i molt sensible.\nUna casa preciosa a 5 minuts a peu del tren fins a Londres. Vam gaudir de la cafeteria i de les botigues que estaven a prop de la casa. Caroline va ser un amfitrió increïble, ens va permetre fer el check-in molt d'hora. Ella respon ràpidament i va ser molt amable! Definitivament recomano aquesta casa.\nEl pis de Caroline és preciós, sorprenentment espaiós i molt bé decorat. El dormitori principal en particular és impressionant. La ubicació és molt útil per entrar a Londres i el carrer principal de Chorleywood té tots els elements bàsics. Recomano una estada aquí.\nChorleywood, Anglaterra, Regne Unit\nSarratt, Anglaterra, Regne Unit\nKings Langley, Hertfordshire, Regne Unit\nSaint Albans, Anglaterra, Regne Unit\nHemel Hempstead, Hertfordshire, Regne Unit\nUn lloc fantàstic per allotjar-se, realment net i elegant. Molt recomanable\nL'habitació era molt neta i còmoda. El propietari és agradable. Va tenir una bona estada aquí. Gràcies.\nAquest lloc és net i net. Sens dubte el recomanaré per als convidats.


L'AMTU dissenya un programa d'activitats especial per a la Setmana de la Mobilitat - amtu\nL'AMTU dissenya un programa d'activitats especial per a la Setmana de la Mobilitat\nCaldes de Montbui és el primer municipi que posa en marxa aquest projecte destinat a les famílies i també a l'àmbit educatiu, i que està disponible per a tots els ajuntaments\nL’AMTU ha dissenyat enguany un programa d'activitats especialment pensat perquè els ajuntaments el desenvolupin durant la Setmana de la Mobilitat Sostenible i Segura. Caldes de Montbui és el primer municipi que el posa en marxa, i des de l'AMTU s'espera que serveixi d'exemple perquè s'hi sumin altres poblacions catalanes. L’objectiu d’aquesta iniciativa és augmentar la implicació de les famílies, les escoles, i d’altres estaments locals, com la Policia Local, per aconseguir que sigui un èxit.\nSota el lema “Mobilitza’t per un aire més net!”, la Setmana de la Mobilitat 2017 vol vetllar per una vida saludable i segura i alhora “reforçar el poder de la ciutadania per millorar l’aire que respirem”.\nEl projecte posat en marxa per l'AMTU se suma a aquest lema, però també vol incidir amb contundència en la necessitat de millorar la seguretat vial. És per això que tota la campanya d’actuacions dissenyada incideix en el treball amb les escoles, perquè infants i famílies prenguin consciència de la importància de la mobilitat segura i sostenible.\nDins i fora de l’escola\nEn aquest sentit, es proposen dues línies d’actuació, tal i com han presentat avui l’alcalde, Jordi Solé, el regidor d’Espais Públics i Sostenibilitat i vicepresident primer de l’AMTU, Jaume Mauri, i el director general de l’AMTU, Joan Prat.\nLa primera línia es dinamitza en l’entorn familiar a través de joc “Aventura’t amb la mobilitat sostenible”, que proposa a totes les famílies seguir un joc de pistes i reflexionar sobre el lema de la Setmana, amb plafons repartits al llarg de 14 espais del municipi.\nLa segona línia és un programa educatiu treballat amb les escoles a través d’un dossier titulat “La mobilitat sostenible a l’escola” (aquest és un projecte didàctic sobre mobilitat sostenible en el qual cada docent podrà adaptar la proposta al seu alumnat i a les necessitats curriculars); a través de les cercaviles per anar a escola, que a Caldes ja són tradicionals, i a través de la intensificació de les xerrades a càrrec de la Policia Local sobre mobilitat i via pública.\nA Caldes de Montbui, les activitats tindran lloc del 25 de setembre al 6 d’octubre.\nFamílies, a jugar!\nEl joc “Aventura’t amb la mobilitat sostenible” consisteix en fer arribar a totes les famílies un mapa del municipi amb 14 espais on trobaran preguntes sobre mobilitat sostenible. Només caldrà anar seguint les instruccions i l’odre del joc, contestar les preguntes i lliurar-les a l’Ajuntament. Entre els participants es farà un sorteig d’una visita familiar al Cim d’Àligues.\nLes preguntes d’aquest joc fan referència a alguns dels avantatges que comporta la mobilitat sostenible, i hi ha diferents nivells de dificultat. A més, també s’ha tingut en compte que les proves serveixin per dotar a les famílies de coneixements tècnics i curiositats en relació a la mobilitat sostenible, i que divulguin les diferents accions que es fan al municipi relacionades amb aquest tema.\nPer participar en aquest joc d’aventura, no cal apuntar-se prèviament. Els infants de les escoles rebran les instruccions per poder fer el joc amb les seves famílies durant els dies indicats.\nEl joc es podrà dur a terme des del 26 de setembre fins el 6 d’octubre.\nA escola, amb música i xerinola\nEn paral·lel, es repeteix la proposta d’anar en cercavila a escola, amb un grup d’animació, amb el calendari següent:\nDimarts 26 de setembre, 20.30 h. Des de parc de l’Estació. Escola Pia\nDimecres 27 de setembre, 8.30 h. Des de plaça Moreu. Escola Montbui\nDijous 28 setembre, 8.30 h. Des de plaça de l’Àngel. Escola El Farell\nDivendres 29 de setembre, 8.30 h, des parc de l’Estació. Escola El Calderí\nMés de 700 activitats en la Setmana de la Mobilitat\nCatalunya se situa en segona posició, darrera d’Àustria, en nombre d’adhesions d’ajuntaments a la Setmana de la Mobilitat Sostenible i Segura 2017. Enguany, la SMSS a Catalunya ha obtingut 398 adhesions, de les quals 267 són d’ajuntaments. Un 78% dels municipis de més de 10.000 habitants s’han adherit a la Setmana 2017.\nEs duran a terme més de 700 activitats promogudes per la Comissió Institucional de la Setmana: 196 caminades i 160 pedalades i més de 400 activitats relacionades amb la bicicleta. L’organització de les activitats implica enguany 398 organismes (267 ajuntaments, 20 consells comarcals i 111 entitats i operadors).\nConsulta aquí les activitats que es fan arreu de Catalunya.


AVALOT COMARQUES GIRONINES ☭\nDes de l'assemblea d'Avalot Comarques Gironines, volem mostrar tot el nostre suport a Genís Martín, militant de l'Esquerra Independentista d'Olot, i molt vinculat als moviments socials. En Genís i 5 companyes més varen ser detingudes el passat 29 de març de 2012 durant el transcurs de la vaga general a Barcelona. El seu delicte? Activisme de carrer i lluita obrera. Per això, el Ministeri Fiscal, el Departament d'Interior i l'Ajuntament de Barcelona el volen portar a judici, demanant fins a 7 anys de presó i més de 5.000€ de multa.\nSi cert és que les formes de lluita habituals de l'Avalot i els col·lectius de l'EI no acostumen a anar de la ma, volem manifestar tot el nostre suport a les vaguistes encausades. Pot que defensem formes de lluita diferents, però l'objectiu al cap i a la fi és el mateix, per això mateix, ens solidaritzem amb les companyes encausades i exigim la seva total absolució. En el context actual de crisi i decadència, la criminalització de la lluita és l'arma dels poderosos, i això no ho podem permetre. Si ens toquen a una, ens toquen a totes!\nPer això, des d'aquestes modestes línies cridem ben alt i ben fort Genís Absolució!\nP.D: Tota la informació sobre el cas, la podreu trobar a Genís Absolució i Absolució29M. També als perfils de Twitter @GenisAbsolució i @29MLesCorts\nEscrit per Avalot Com. Gironines a 16:00 0 comentaris\nInforme #GeneracióJESP 2013\nDes de l'Avalot s'ha elaborat un any més l'informe sobre la Generació JESP (Joves Emigrants Sobradament Preparats), amb dades reals sobre la situació laboral actual del jovent català i la necessitat de marxar fora per tal de cercar un futur millor i més digne, donat que l'actual classe política que ens governa ens hi aboca a mida de tancar portes a casa nostra. Us adjuntem l'informe en format PDF.\nInforme Generació JESP 2013 from UGT Comarques Gironines\nEscrit per Avalot Com. Gironines a 5:16 0 comentaris\nPER QUÈ VOLEM UNA OPORTUNITAT?\nPerquè som el vostre futur. Tant fàcil i tantcomplicat! Som joves, tenim ganes de tirar endavant, tenim la formació, tenim l’empenta,tenim el món!\nEns han etiquetat de generació ni-ni, de lageneració millor formada, de la primera generació en pitjors condicions que elsnostres pares, ens han recriminat que no ens emancipem, que emigrem, que nolluitem, que no tenim consciència de classe…\nPotser és que l’únic que necessitem és unaoportunitat. Sabem fer moltes coses, les sabem fer bé i ho volem demostrar! Sique lluitem, i és més, lluitem per nosaltres, per una jubilació digna delsnostres pares i mares, per les pensions dels nostres avis i àvies, i pel futurdels nostres fills i filles. Per la memòria dels que ens han fet arribar finsaquí, que ens han garantit una formació pública i de qualitat, una “democràcia”,uns horaris laborals de 8 hores, vacances retribuïdes,… i per retornar-ho alsnostres fills i filles.\nEstem cansats i cansades de què ens diguin queno ens movem. No és veritat. La gran majoria de nosaltres lluitem i molt. Estemorganitzats i organitzades i som conscients que ens estan prenent el poc que teníem i que és tasca nostra recuperar-ho. I usassegurem que ho fem i ho farem.\nLes taxes d’atur juvenil sobrepassen el 50% i nosaltresnomés volem aquesta oportunitat que ens obri les portes a col·laborar en un mónmillor, socialment més just, amb una democràcia real, on es valori les personesper la seva capacitat i no pel què representen. Només volem una oportunitat.\nEscrit per Avalot Com. Gironines a 8:17 0 comentaris\nNO VOLEM FELICITACIONS, VOLEM DRETS!\nEn aquests dies on es repeteixen els actes de commemoració al Dia de la Dona Treballadora, i on les felicitacions per ser dona i per ser treballadora sonen constantment, potser valdria la pena parar-se un segon, i reflexionar sobre allò que també tant es diu: i perquè un dia de la dona i no un de l’home? Doncs bé, sempre que ens feliciteu per a ser dones, aquest tipus d’actes es perpetuaran.\nNo volem que ens feliciteu per haver nascut dones; volem drets; i no volem el dret de tenir-ho tot, de ser tractades com a deeses, de creure’ns millors; no. Volem els mateixos drets que els homes. Tant simple, i a la vegada, tant complicat com això. No volem ser ciutadanes de segona. Volem que se’ns valori per la feina que fem, per la capacitat que tenim; no per ser dones. No volem més respecte que els homes, volem el mateix. No pretenem ser o significar millors, volem ser iguals. Volem viure en igualtat, volem treballar en igualtat.\nI aquesta, no és una lluita contra els homes, sinó sovint, contra nosaltres mateixes. Contra allò que s’ha inculcat i que es repeteix cada dia des de l’escola, des dels llocs de treball, des del Govern. Si, si, des del Govern. Com pot ser, sinó que, la vicepresidenta del Govern de l’estat retornés al seu lloc de treball 8 dies després de donar a llum. Quin era el missatge que volia “subtilment” imposar? Sóc dona, i veieu com no necessitem 4 mesos de maternitat per a recuperar-nos d’un part? Empresaris i empresàries (sobretot empresaris), si teniu alguna dona que respecte el seu dret legítim als 4 mesos de descans per maternitat, tingueu clar que és molt poc treballadora, que quan pugueu, acomiadeu-la, i a més, busqueu un motiu o empareu-vos en la nova reforma laboral i gairebé ho fareu gratuïtament!\nAquest Govern, que tant s’omple la boca amb mesures promotores d’ocupació per a joves, per a aturats de llarga durada, busquen que retornem a la cuina i a procrear. Aquesta ha de ser la funció de les dones. Doncs bé, lamentem comunicar-los que, mentre existim els i les que creiem en una igualtat real, de veritat, no de paper ni de felicitacions; això no serà possible. Seguirem lluitant, seguirem estant al peu del canó, seguirem vencent!\nEscrit per Avalot Com. Gironines a 4:06 0 comentaris


Torna la Radikal Swim Ocean 52 - Ràdio Palafrugell\nEnguany també es realitzaran accions de conscienciació de la sostenibilitat i la protecció de l’oceà.\nDissabte al matí la platja del Port Bo de Calella de Palafrugell tornarà a acollir la travessia solidària entre Calella i Llafranc\nAquest cap de setmana torna la Radikal Swim Ocean 52, coneguda els altres anys com a Radikal Mar Brava. La 11a edició d’aquesta travessia entre Calella de Palafrugell i Llafranc presenta una gran novetat. Així, enguany, també es vol sensibilitzar al voltant de protegir el medi marítim. Ho ha explicat Gerard Alemany, del CN Radikal Swim.\nLa competició presenta tres distàncies diferents. D’una banda, la clàssica travessia 7.0 entre Calella i Llafranc, passant per les Illes Formigues. D’altra banda, la 3.5 que recórrer la distàncies de les Formigues fins a Llafranc, Per últim, la distància més curta i més popular és al 1.5 entre Calella i Llafranc. Respecte a la travessia de tres quilòmetres i mig, Gerard Alemany destaca que aquesta prova es va fer per primer cop l’any passat.\nA més, durant les divereses travessies, Gerard Alemany també ha volgut posar el focus en tota la infraestructura que es mobilitza. Per exemple les embarcacions i els kayaks que acompanyaran als nedadors i nedadores.\nActivitats de sensibilització més enllà de les travessies\nD’altra banda, la gran novetat que presenta enguany la competició és el canvi de nom. Això no és per casualitat, ja que és fruit de la unió amb la marca de begudes Ocean 52. En aquest sentit, gràcies a aquesta col·laboració també es faran accions mediambientals.\nAixí, dissabte a la tarda hi haurà una neteja de la platja de Llafranc i ecoswimming. Una acció a la que Alemany ha animat a tots els assistents a participar-hi.\nA més a més, també hi haurà un concert des de l’escenari situat a la platja de Llafranc. Per últim, la joranda acabarà amb una festa al restaurant Casamar de l’Hotel Llafranc.\nPer diumenge hi ha programat un esmorzar popular previ a la travessia Radikal Kids, amb distàncies inferiors al quilòmetre. Gerard Alemany, també avança que enguany es voldrà saber qui és el nedador més ràpid en una distància de 800 metres.\nAixí doncs, torna la Radikal Swim Ocean 52 amb moltes novetats. Per a poder participar de quasevol de les modalitats de dissabte o diumenge cal inscripció prèvia. Podeu trobar més informació al web del CN Radikal Swim.\nRadikal Swim Mar Brava 2018. Foto: CN Radikal Swim\nEtiquetes Gerard Alemany Radika Swim Radikal Swim Ocean 52\nCarles Leni On 14 d'Octubre de 2019 at 8:33\nBon dia, os passo enllaç per si voleu aprofitar alguna de les fotos que vaig fer, va ser difícil amb aquest mar que vam tenir, peró bueno. alguna cosa suposo que podreu aprofitar.


Dia internacional contra l’assetjament escolar | Asem Catalunya\nAvui, dia 2 de maig, és el Dia internacional contra l’assetjament escolar. El Col·legi de Pedagogs de Catalunya descriu l’assetjament escolar com qualsevol maltracte psicològic, verbal o físic produït entre els escolars de forma reiterada. És una forma de violència en la que predomina la violència emocional. Aquests actes agressius són habituals que es produeixin\nAvui, dia 2 de maig, és el Dia internacional contra l’assetjament escolar. El Col·legi de Pedagogs de Catalunya descriu l’assetjament escolar com qualsevol maltracte psicològic, verbal o físic produït entre els escolars de forma reiterada. És una forma de violència en la que predomina la violència emocional. Aquests actes agressius són habituals que es produeixin entre nens i nenes en procés d’entrada a l’adolescència.\nDes d’ASEM Catalunya denunciem tots els actes d’assetjament als infants i adolescents afectats per malalties neuromusculars, treballant juntament amb les famílies, els centres educatius, serveis d’atenció sociosanitària, i tots els agents implicats.\nCreiem molt interessant compartir unes reflexions del psicòleg David Johnson sobre els valors de l’aprenentatge cooperatiu:\n“Ens toca educar en l’empatia. Fer una anàlisi amb més perspectiva de les coses”. El psicòleg estatunidenc David Johnson és un expert en l’aprenentatge cooperatiu, i fundador, amb el seu germà Roger Johnson, del Centre d’Aprenentatge Cooperatiu de la Universitat de Minnesota.\nQuan un alumne té un amic a classe, si se sent estimat i reconegut, hi ha una variació positiva d’un 33 per cent en el seu progrés acadèmic. Si volem que els infants millorin els resultats, no els hem de posar deures, sinó vetllar perquè tinguin bones relacions amb els seus companys.\nEn una classe competitiva, si vingués cap a tu i et digués que he estat malalt, em deixaries els apunts? Possiblement no. A l’educació cooperativa no caldria ni que ho demanessis, els companys ja t’haurien trucat o t’ho haurien enviat per correu electrònic.\nAmb l’aprenentatge cooperatiu no només els resultats acadèmics i la motivació són més bons, sinó que també es generen relacions més positives entre els alumnes: es coneixen millor, empatitzen amb els problemes dels altres i es donen més suport. La gent que coopera té una autoestima més sòlida, són més competents en la interacció amb els altres i tenen una millor capacitat d’adaptació a l’estrès i a l’adversitat. Se senten menys sols, saben millor com donar suport als altres i són més resilients. No dic que sigui el paradigma perfecte però sí que és molt millor que la competició o l’individualisme.\nSi et sents estimat, creixes millor. L’amor no només s’ha de tenir, s’ha d’interioritzar, que te’l sentis part de tu. Els nens que no en reben estan en una situació de perill.\nCal sentir tant que confien en tu com a nen, com que estàs participant en alguna cosa que va més enllà de tu mateix. Aprendre és donar, rebre i confiar.\nHi ha dos tipus de bullying: un és el que neix de les ganes de demostrar dominància, i es manifesta, per exemple, amb violència física. Un altre és l’estratègic: imaginem que arriba un infant nou a classe. El matxaquen durant temps fins que queda clar que els agressors són els dominants. Llavors, comencen a ser amables amb la víctima. Això és propi dels que creuen que és millor ser amic dels que estan per sota teu.\nL’aprenentatge cooperatiu és una eina per combatre el bullying. Hi ha tres elements que s’han de tenir en compte de cara a l’assetjament escolar: qui l’exerceix, la víctima i els testimonis. Si algú té molts amics, no hi haurà bullying perquè ho aturaran. Els qui ho exerceixen sempre busquen víctimes vulnerables, no tendeixen a atacar aquells que són acceptats i que agraden al grup. Com més competitiva és una escola, més bullying hi ha. Perquè per als assetjadors fer bullying és una forma de guanyar. Trepitjar l’altre els fa sentir superiors, dominants. En un ambient competitiu, els que ho veuen tenen menys capacitats per intervenir i protegir la víctima. Una bona estratègia perquè no hi hagi bullying és fer que l’escola sigui més cooperativa.\nSi un nen de sisè et diu que li agrada més treballar sol, haurà de saber que algun dia tindrà una feina. I allà no podrà dir: treballo sol. Imagina que soc venedor de roba, podria demanar no parlar amb el client? Els alumnes han de poder treballar tant sols com junts. I aprendre a competir per passar-s’ho bé. Els alumnes introvertits que diuen que no volen treballar amb els altres són els qui més necessiten una educació basada en la cooperació. Els que diguin que no volen competir mai de la vida han d’aprendre a jugar a tenis per passar-s’ho bé.\nSi un nen et diu que és tímid i el deixes sol, no li fas cap favor.\nEls mestres són enginyers, han de construir experiències d’aprenentatge. Hauria de quedar enrere allò de donar classes i classes de teòrica i imposar el silenci. Toca crear experiències d’aprenentatge perquè tothom aprengui de tothom. El mestre que pensi que està a l’escola només per transmetre informació, està molt equivocat.\nEl món real es basa en equips: des de la família fins a la feina. Vulguem o no, ens necessitem els uns als altres.\nEls neandertals eren més grans, més forts i més ràpids. Tenien cervells més grans. Per què ja no hi són? Nosaltres érem petits i dèbils, al principi de la nostra existència ens vam organitzar en grups, no en individus. Vam establir relació amb els gossos i els cavalls per superar les nostres deficiències. I com que cooperem millor, vam sobreviure. Els neandertals, no. I és per això que estem aquí.\nLa base de l’educació és treballar junts. I per fer-ho hem de comunicar-nos de manera eficaç: parlant i escoltant amb més profunditat. Que jo entengui com veus el món i que entenguis com el veig jo.\nCooperar implica posar-se reptes intel·lectuals. És important que a la vida hi hagi algú que no estigui d’acord amb tu, perquè això et fa repensar el teu punt de vista i augmenta el teu raonament. És bo ensenyar als nens a estar d’acord en el fet de no estar d’acord.\nLa XTEC – Xarxa Telemàtica Educativa de Catalunya i el Departament d’Educació ens proposa activitats amb la finalitat de sensibilitzar i conscienciar a tota la comunitat educativa contra l’assetjament escolar.\nDur a terme el taller de dibuix d’Una mà de contes ( col·lecció de cinc contes contra l’assetjament per a infants).\nEnregistrar un vídeo sobre la temàtica\nEscriure i/o cantar una cançó de denúncia\nOrganitzar xerrades informatives\nFer una representació teatral d’una situació d’assetjament\nRepresentar imatges congelades o altres tècniques de drama (una dramatització, improvisació, joc de rol, cadira calenta…)\nFer un mural amb missatges contra el bullying\nVisualitzar algún vídeo i comentar-lo a l’aula\nDifrondre una campanya anti bullying a la ràdio local\nEnregistrar les actuacions dels Guaites i els Equips per la Convivència (per aquells centres que participen en el Programa d’Innovació #aquiproubullying)


Guerra De Les Galàxies | October 2021\nLa final de 'Clone Wars' perfectament lligada a totes les èpoques de 'Star Wars'\nLa sèrie d'animació, que va començar fa més d'una dècada, va acabar finalment dilluns amb un enviament que va situar tant al seu escriptor com al seu personatge més memorable per a papers ampliats en el futur de la franquícia.\n'Star Wars' està en guerra contra si mateix a 'L'ascens de Skywalker'\nJ.J. L’episodi IX d’Abrams està tan desesperat per complaure els fans que acaba llançant per la finestra qualsevol semblança de cohesió intrafilm\nPerò, de debò, com viu l’emperador Palpatine?\n‘The Rise of Skywalker’ no s’esforça per explicar el seu retorn, així que vam fer tot el possible per donar-li sentit\nEl moment més impressionant de ‘The Last Jedi’ també és la seva major amenaça per a la història de ‘Star Wars’\nLa veritat sobre el moment més impressionant de 'The Last Jedi'\nQue la partitura us acompanyi: com va definir John Williams el so de 'Star Wars'\nEl mític compositor va ser la part més consistent de la franquícia. Què passarà ara que ha deixat el càrrec?\nQuè hi ha en un color? La importància del sabre de llum de Rey al final de ‘L’ascens de Skywalker’.\nQuè hi ha en un color? Bé, a 'Star Wars', molt, en realitat ...\nUna breu cronologia de les preocupacions que envolten Alden Ehrenreich com Han Solo\nPot actuar l’home protagonista? Ho descobrirem prou aviat.\n'Solo' va fallar a la taquilla ... Ara què?\nEl fracàs relatiu de la derivació no farà que Disney i Lucasfilm canviïn completament el seu enfocament, però hauran de replantejar-se com fan les pel·lícules de 'Star Wars' i quan les publiquen.\nMark Hamill aprofita el seu moment de ‘Star Wars’ per a tot el que val la pena\nDirector d’agulles, temptador de spoiler i queixes sobre la dieta, tot en un dia de treball per a l’antic i futur Luke Skywalker\nL’enquesta de sortida de ‘Star Wars: The Last Jedi’\nCom tothom al planeta, el personal de Ringer va veure ‘Els últims Jedi’. Això és el que pensàvem.\nEstem segurs que els Jedi són bons?\nCom a última pel·lícula de la tercera trilogia de 'Star Wars', 'The Rise of Skywalker' tindrà l'última paraula sobre si els Jedi són útils o feridors, necessaris o prescindibles.\nDisney acaba d’anunciar molt més ‘Star Wars’\nDesglossar els nombrosos desenvolupaments relacionats amb la força des del dijous Investor Day\nEstudi de personatges: Kylo Ren, un vilà a diferència de qualsevol altre\nEl vilà d’Adam Driver no s’assembla a cap altre: vol dir que el seu destí serà diferent?\nNou esperances noves per al futur de 'Star Wars'\nAmb una altra pel·lícula de taquilla i un èxit de pantalla petita, la franquícia està sana. Tot i això, hi ha inquietud a l’afició. Com poden solucionar això Disney i Lucasfilm?\nCom 'Star Wars Rebels' va marcar el to de l'èxit de franquícies de Disney\nLa sèrie d’animació, que va concloure dilluns la seva temporada de quatre temporades, és un model per als successors que aspiren a donar la seva pròpia rotació a ‘Star Wars’ mantenint-se fidel a les arrels de la història.\n'Els darrers Jedi' té alguna cosa que cap altra franquícia pot reclamar\nA Kylo Ren, d’Adam Driver, ‘The Last Jedi’ posa en primer pla alguna cosa que Marvel, DC i la resta de les grans sèries de franquícies no han pogut trobar: un pes complex i fascinant\nLa força és forta amb aquesta subcultura de ‘Star Wars’\nMentre 'Solo' i les pel·lícules posteriors impulsen la franquícia cap endavant, la tenaç comunitat liderada per voluntaris que manté viu el 'Joc de cartes personalitzable de Star Wars' continua conservant una peça important de la història de 'Star Wars' i és un exemple per als fans d'altres països en perill d'extinció. propietats\nLa gent continua escollint la meva crosta de ‘Rise of Skywalker’\nEls comentaris de Daisy Ridley sobre l’última pel·lícula de ‘Star Wars’ van ser només els darrers d’una llarga línia d’explotació d’una pel·lícula que ens agradaria passar\nFins i tot és real?\nEl tràiler final de ‘Star Wars: The Rise of Skywalker’ marca el final d’una era\nEl clip pot no regalar res de la història de la pel·lícula, però transmet de manera efectiva el seu pes emocional\njosh allen vs josh rosen\nconverses de netflix amb un assassí\nqui va guanyar la final 4\nque fort és Michael Myers\nhistòria de bruins vs blues\ncau de lladres 50 cèntims


Gestió de la categoria de dermocosmètica a la farmàcia - FEFAC\nby qabh859 | des. 11, 2018 | Gestió, FEFAC, AFB, AFET, AFELL, AGFE | 0 comments\n| FEFAC gestió dermocosmètica Mediformplus dermofarmàcia farmàcia Gema Herrerías\n“La categoria de dermocosmètica és una de les més maques de treballar, però cal tenir en compte la rendibilitat”. Així obria Luis de la Fuente, Ceo Mediformplus, la Masterclass Dermafarmàcia celebrada avui a Barcelona i a la qual ha assistit la Federació d'Associacions de Farmàcies de Catalunya (FEFAC).\nEls productes dermocosmètics tenen un preu superior a la resta, el que representa un bon marge de benefici per a la farmàcia. A més, les unitats per operació en aquesta categoria augmenten, fent-la rendible i molt atractiva.\nPer gestionar la categoria de dermocosmètica adequadament és molt important dedicar temps. Segons Luis de la Fuente, el farmacèutic dedica, en una venda normal, entre quatre i cinc minuts. En una venda d’un producte dermocosmètic el temps dedicat és superior, entre vuit i 10 minuts.\nA més de la inversió de temps, cal dedicar un espai a la nostra farmàcia, disposar d’un bon assortit, implicar l’equip de farmacèutics per oferir el millor servei i diferenciar-se de la resta oferint experiències diferents. Per això, el titular ha d’estar motivat, disposar d’una inversió mínima per aquesta categoria i saber liderar l’equip de la farmàcia per assolir l’èxit.\nPosicions davant la dermocosmètica\nSegons Luis de la Fuente, el farmacèutic pot adoptar tres posicions davant la dermocosmètica:\nDesenvolupar aquesta categoria no és obligatori, així que si no complim amb les característiques mínimes no tenim per què treballar-la.\nAbaixar el preu per poder competir, tenint en compte que la competència també pot abaixar el preu.\nAportar valor al client invertint en l’espai d’exposició, en tenir producte, en formació per millorar el servei i oferir experiències a la farmàcia.\nAbordatge de les alteracions de pigmentació\nLa farmacèutica Gema Herrerías ha estat una de les ponents estrella d’aquesta jornada, abordant les alteracions de la pigmentació a la farmàcia. Herrerías ha recordat que no totes les taques són susceptibles d’intervenció, i que cal saber quan derivar al pacient a la consulta del dermatòleg.\nTambé ha recordat la importància de protocol·litzar l’actuació professional a la farmàcia, fent referència al Protocol d’actuació farmacèutica davant problemes de salut dermatològics, presentat com a pòster en la darrera edició del Congrés Nacional Farmacèutic celebrat a Burgos.\nLa farmacèutica ha assenyalat la importància de conèixer el tipus de pell, els tipus de productes que s’aplica la persona i amb quina freqüència, per tal de fer una recomanació ideal. Ho deia en referència als casos de pacients que van a la farmàcia a retirar un despigmentant recomanat pel dermatòleg amb una pell molt deshidratada. En aquests casos, ha explicat, cal recomanar un tractament hidratant que complementi el despigmentant. “Cal tenir en compte l’edat cronològica, el tipus de pell i l’estat de la pell”, ha afegit.\nAcne, rosàcia, dermatitis seborreica i psoriasi\nLa farmacèutica ha realitzat també una ponència sobre les característiques diferencials d’aquestes malalties, per tal de saber diferenciar-les a l’oficina de farmàcia. La ponència ha estat eminentment pràctica, amb fotografies de diferents casos de pacients que han permès estudiar les diferències i situacions que es veuen diàriament a la farmàcia.\nFont d'informació: FEFAC


Amb motiu de facilitar la busca de famílies adoptives per a menors amb necessitats especials hem realitzat un nou qüestionari en què s’específica la disponibilitat de cada família. - Publicador Contenidos - Generalitat Valenciana\nAmb motiu de facilitar la busca de famílies adoptives per a menors amb necessitats especials hem realitzat un nou qüestionari en què s’específica la disponibilitat de cada família.\nImprimeix Amb motiu de facilitar la busca de famílies adoptives per a menors amb necessitats especials hem realitzat un nou qüestionari en què s’específica la disponibilitat de cada família.\nAmb motiu de facilitar la busca de famílies adoptives per a menors amb necessitats especials, hem elaborat un nou qüestionari en què s'específica la disponibilitat de cada família.\nEn el cas que ja haja presentat una sol·licitud d'adopció nacional i encara no haja sigut valorada la seua idoneïtat, si el seu projecte adoptiu s'orienta a un menor en situació d'especial necessitat és convenient que emplene el qüestionari i que el remeta a la direcció territorial on s'instruïx el seu expedient, indicant-hi el seu número. D'eixa manera disposarem de més detalls sobre el seu oferiment.\nEls qui encara no hagen iniciat el procediment d'adopció nacional, és aconsellable que, abans d'omplir el qüestionari i entregar-lo junt amb la sol·licitud, assistisquen a les xarrades informatives, en què es proporciona informació molt rellevant per a delimitar el projecte adoptiu.\nAl qüestionari específic de sol·licitud d'adopció nacional de menors amb necessitats especials, s'accedix a través de l'enllaç següent:


Mig centenar de veïns de Llíria participen en una jornada sobre la violència de gènere en adolescents | Valencia Extra\nEl municipi de Llíria, en la comarca del Camp de Túria, ha acollit aquest dimarts una jornada formativa sobre ciberassetjament i violència de gènere en adolescents, en la qual ha participat la diputada de Benestar Social i Educació, Mercedes Berenguer, el vicerector de Participació i Projecció Territorial de la Universitat de València, Jorge Hermosilla, l’alcaldessa de Llíria, Carmen Feltrer, i altres representants municipals.\nAmb aquesta activitat continua l’últim dels blocs temàtics del programa “Benestar, Formació, Territori”, organitzat per la Diputació de València en col·laboració amb la Universitat de València, amb l’objecte de promoure la reflexió i el debat sobre temes d’interés des de la perspectiva local.\nMercedes Berenguer ha presentat el ciberassetjament com “una nova forma de violència emocional que, al costat de la violència de gènere entre els adolescents, és necessari frenar”. Segons la diputada provincial, els propis ajuntaments han sol·licitat a l’àrea que dirigeix en la Diputació de València més formació específica en aquesta matèria “per la influència que té en la bona convivència de la comunitat escolar, de les famílies, dels xiquets i xiquetes i, en definitiva, del propi municipi com a entorn comú”.\nUna de les qüestions més importants i que han sigut objecte de debat és l’ús responsable dels mitjans tecnològics i les pautes de comportament més adequades per als adolescents. Així mateix, s’han analitzat diferents situacions de violència per a establir paràmetres de prevenció i tècniques educatives orientades a la reducció de les taxes de violència i el ciberassetjament. En finalitzar la taula redona, s’ha obert un debat entre els assistents i els experts, els qui han incidit sobretot en la prevenció i la mediació com a alternatives per a afrontar el conflicte.


Daltmar guanya un nou espai de lleure amb el Mirador de Montserrat | Urbanisme | Actualitat\nInici Actualitat Urbanisme Daltmar guanya un nou espai de lleure amb el Mirador de Montserrat\nDaltmar guanya un nou espai de lleure amb el Mirador de Montserrat\nPublicat el Dijous, 30 Mai 2019 11:10 | Imprimeix\nAcaben les obres que han reconvertit l’entrada al sector en un gran parc i punt de trobada dels veïns\nL’actuació, subvencionada pels fons FEDER, s’inclou en el projecte comarcal ‘Garraf: Camins, patrimoni i natura’\nDaltmar guanya un nou espai de lleure gràcies al Mirador de Montserrat, les obres del qual s’han acabat aquesta mateixa setmana. S’ha reconvertit i dignificat totalment l’entrada al sector, accedint des del nucli històric de Canyelles. S’ha fet una important actuació paisatgística que ha permès als veïns disposar d’una zona que ha de ser un punt de trobada, reunió i gaudi on, a més, poder celebrar festes i esdeveniments.\nLa construcció del Mirador de Montserrat s’emmarca en el projecte comarcal Garraf: camins, patrimoni i natura, i ha estat cofinançat pel Fons de Desenvolupament Regional Europeu (FEDER). Els treballs es van posar en marxa al gener i s’han tingut molt en compte les necessitats dels veïns de Daltmar a l’hora de definir el projecte. S’ha comptat amb la seva participació i aportacions per dissenyar aquest espai, que recupera el sector.\nL’actuació ha permès transformar totalment un espai obsolet i degradat, destinat antigament a sistema viari, en un espai de gaudi totalment integrat al Parc d’Olèrdola. Per la seva situació estratègica a la serralada del Pic de l’Àliga, un dels punts més alts del territori, el nou Mirador de Montserrat és una gran finestra al parc natural d’Olèrdola i també a les muntanyes de Montserrat.\nÉs la nova entrada al parc natural, del qual inclou senyalització informativa dels aspectes naturals i geològics. Té un aparcament per a visitants i una àrea de descans (ja que hi conflueixen diverses rutes de senderisme i bicicleta, com el GR-92.3) amb zona de pícnic, espai de jocs infantil, una font, pistes de petanca, pista esportiva i zones d’ombra, entre d’altres.\nA banda d’obrir una nova finestra al parc natural d’Olèrdola, amb vistes a Montserrat, i a l’entorn, el nou Mirador de Montserrat és molt important per als veïns de Daltmar, que han recuperat un espai on poder passejar, descansar, jugar, reunir-se o gaudir del paisatge. És un equipament que el sector necessitava i que, per la seva proximitat als habitatges, s’ha de convertir en el punt neuràlgic del sector. És un lloc emblemàtic per al poble i per a tota la comarca, perquè és un lloc de pas per la seva proximitat al Pic de l’Àliga. És un espai del qual els veïns podran gaudir especialment a partir d’ara, ha assegurat l’alcaldessa de Canyelles, Rosa Huguet.\nGarraf: camins, patrimoni i natura\nEl projecte Garraf: camins, patrimoni i natura l’han elaborat conjuntament els sis ajuntaments de la comarca i el Consell Comarcal del Garraf. Inclou vuit actuacions municipals i quatre comarcals. Les intervencions locals són el Mirador de Montserrat a Canyelles; l’adequació dels jardins de Can Travé a Cubelles; la rehabilitació de la Platja Llarga, la senyalització de rutes patrimonials i el camí pedalable a Vilanova i la Geltrú; la creació del Centre d’Interpretació dels Americanos i la museïtzació del Castell de Ribes a Sant Pere de Ribes; i la creació del centre de visitants de Can Milà a Sitges.\nAquesta és la primera vegada que els sis ajuntaments del Garraf i el Consell Comarcal han compartit un projecte comú seleccionat pel cofinançament dels fons europeus FEDER, que ha permès desenvolupar projectes locals i comarcals, relacionats amb la recuperació o creació d’espais amb valor patrimonial, cultural o natural. El projecte s’inclou en l’Eix 6 del FEDER, dedicat al sector del patrimoni i el turisme, un aspecte estratègic per al Garraf, per a continuar potenciant l’experiència del visitant, preservar el patrimoni cultural i natural, potenciar la creació de llocs de treball i incentivar el nombre de visitants a la comarca fora de les temporades turístiques.


En venda Casa / Xalet a Olost Piscina\nCasa / Xalet a Olost, en venda\nNº de referència: CHA0094\nSup. Habitatge 325 m²\nCASA en VENDA a OLOST – 549.900€\nEs ven Casa a Olost de 350m2, amb una parcel·la de 1.000m2.\nA la planta baixa hi trobem un garatge per 4 cotxes, sauna amb bany complet, gimnàs amb vistes panoràmiques, cuina auxiliar, 2 trasters, tancat per gossos, jardí de 600m2 amb piscina i barbacoa d’obra.\nA la primera planta hi ha un ampli distribuïdor que separa la zona de dia amb la zona de nit, saló-menjador amb llar de foc de llenya de pedra natural i cuina minimalista, tot junt tipus loft amb sortida a una terrassa, 1 bany complert, 1 habitació doble i gran sala polivalent.\nA la segona planta hi trobem 4 habitacions, 1 de matrimoni amb sortida a balcó, 2 dobles i 1 individual amb sortida a balcó i 1 bany complert.\nLa vivenda està equipada amb terres de gres català, finestres de PVC amb doble vidre (totes oscil.lants), fusteria interior de cirerer, armaris encastats, calefacció de gasoil (amb un dipòsit de 1.500 litres), aire climatitzat a les dues plantes, reg automàtic, porxo a l’entrada principal i tots els murs exteriors estan acabats de pedra natural.\nCasa de l'any 1998, ben cuidada i mimada, molt assolellada i tot exterior. Ben ubicada i prop de tots els serveis principals del poble. Situada en una urbanització molt tranquil·la i amb unes vistes panoràmiques de tot Olost.\n. Llars de foc\n. Cuina reformada\nRebut escombraries i clavegueram: 140€/any\nSup. Habitatge: 325 m²\nSup. construïda: 350 m²\nJardí: Privat - 600 m²


Si dubto és que sóc, si penso és que sóc: Març de dol\nConsol 24 de març de 2016 a les 15:20\nLa història es repeteix. No hem après.\nPer això penso que hem de ser més responsables de les nostres decisions i actes i de les seves conseqüències. I hauríem de ser molt més rigorosos amb aquells que ostenten el poder i provoquen desastres humanitaris amb total impunitat. Cadascú que assumeixi la seva part de responsabilitat, no tots som responsables de la mateixa manera.\nElfreelang 25 de març de 2016 a les 12:47\nNo sembla que no aprenem, almenys els estats i les institucions no tenen memòria ....la responsabilitat tens raó es reparteix de manera diferent ....una tristesa i impotència per no saber que podem fer les ciutadanes corrents\nXeXu 24 de març de 2016 a les 15:38\nTot un any negre portem. Atemptats, guerres, morts d'artistes, de celebritats... Avui Johan Cruyff... Cada dia tenim notícia d'un conflicte nou. D'una altra mort, o de tantes altres morts. No és que hi hagi més informació. És que el món es va podrint...\nElfreelang 25 de març de 2016 a les 12:49\nespero que la món deixi de podrir-se si no estem totalment perduts i perdudes Xexu ....encara vull i aspiro a tenir esperança ....M'ha sabut greu la mort del Johan Cruyff ....com la del mossèn Ballarin , el Carles Fluvià ....a veure si remuntem i tornar el color a tanta negror\nM. Roser 24 de març de 2016 a les 15:38\nHauríem d'estar alegres per l'arribada de la primavera, però més aviat, venen ganes de plorar, com el Tintín veient tantes barbaritat, m'ha impressionat el pobre nen amb el rétol, si ell pobre, és una víctima més...Teniu raó les dues, la història es repeteix, no aprenem a ser persones!\nElfreelang 25 de març de 2016 a les 12:51\ncontrast amb la primavera sí ...no anem bé si no fem que les institucions estiguin al servei de les persones .....morts que ens pesen , morts tràgiques\nabraçades de març\nVicicle 24 de març de 2016 a les 22:46\nEl que em pregunte és per què aquells que arriben a ser responsables polítics es deixen pel camí la seua humanitat. Quina mena de polítics tenim? Sembla ser condició necessària la inhumanitat per arribar a certs càrrecs polítics o del FMI o el BCE o l'UE? Què és el que guanyen com a compensació a la seua maldat?\nElfreelang 25 de març de 2016 a les 12:52\nm'imagino que guanyen diners, ego inflat i egoisme ....sembla ser que és cert quna algú està allà dalt al poder es deshumanitza\nAlfonso Robles Motos 24 de març de 2016 a les 22:49\nLa desaparició de grans espècies es deu a fenòmens naturals, però sembla que la desaparició de la humanitat s'haurà als mateixos homes. Només cal veure la imatge d'aquest nen, tampoc m'estranya que amb tot el viscut sàpiga el que li espera dels acomodats europeus. Segur que els remeis als atemptats seran bombardejos més terrorífics, ningú està disposat a parlar de la injustícia amb què està muntada la societat, la dominació i opressió que una super minoria exerceix sobre la resta del món, de les desigualtats, dels negocis de les armes, del petroli, de tantes coses que estan fent irrespirable nostre món ...\nElfreelang 25 de març de 2016 a les 12:54\nai Alfonso trist però no deixa de ser cert fatalment nosaltres els homo sapiens no sabem ....i si el remei sol ser més bombes , més terror, i més control .....hauríem de fer una revolució que canviés totes aquestes coses ....\njoan gasull 24 de març de 2016 a les 23:00\ntot això passa perquè continuen manant gent de la mateixa calanya de sempre i començo a pensar que a ells ja els va bé que tot segueixi així\nElfreelang 25 de març de 2016 a les 12:55\na mi m'agradaria saber els noms i cognoms d'aquest "ells" .....la resta de la humanitat a fer punyetes per uns quants ...no pot ser!\nxavier pujol 25 de març de 2016 a les 11:23\nEl meu avi, en la retirada va ser a Argelers. I una tieta meva gairebé hi deixa la pell.\nÉs urgent que es doni allotjament digne i tracte humà als refugiats que fugen de Síria o d'allà on sigui on són amenaçats. Amb el permís, o sense, del rajoy i la soraia.\nElfreelang 25 de març de 2016 a les 12:57\nper això mateix perquè el nostre propi passat és ple d'exilis hauríem de ser més solidaris ....la carta del president en funcions és patètica....\nOliva 25 de març de 2016 a les 11:48\nNOMES ELS HI FALTAVA,AQUESTA POBRE GENT,LA SALVATGADA DE BRUSELES...HAN BEGUT OLI¡¡¡.I LO PITJOR ES QUE "EL POBLE RAS",FARA COSTAT A TOTS ELS IMPEDIMENTS.\nno hem de confondre refugiats amb els qui escampen mort i terror\nSergi 25 de març de 2016 a les 12:34\nJo crec que el drama dels refugiats no és més que un símptoma del veritable problema. Sí, es podria fer alguna cosa més per tractar-los dignament aquí a Europa però el problema gros, el de veritat, és que els hi han robat el seu país. Igual que als catalans i espanyols d'Argelès. Sí, els podrien haver tractat millor però el problema és que a Espanya va guanyar un dictador feixista que va trencar vides i famílies i va imposar una manera de viure que era pràcticament una presó per als seus habitants.\nQuè haurien volgut els refugiats d'Argelès? Potser alguns haurien volgut ajuda per fer fora Franco? Però això només es podia fer per la força: més guerra, més morts...\nA partir d'aquí, em pregunto: què hem de fer amb l'ISIS? Ens fem càrrec dels refugiats d'aquelles guerres (no s'acaba tot a Síria) perquè els europeus hem fet moltes coses malament i tenim la culpa de tot. Però què hem de fer amb l'ISIS? Deixar que segueixin fent la guerra a aquest i a altres països o intervenir militarment?\nCrec que hi ha una cosa pitjor que el terrorisme: la guerra. I de vegades hi ha coses pitjors que la guerra: viure sota les condicions d'un règim autoritari. La vida d'una dona o d'un homosexual a l'Afganistan dels talibans o a la Síria de l'ISIS és terrible. I no tinc molt clar si nosaltres hauríem de fer alguna cosa per tota aquesta gent.\nElfreelang 25 de març de 2016 a les 13:14\nA la guerra civil hi van venir a lluitar milers d'europeus i d'americans , però els estats es van negar el pa i la sal ....durant el temps que van ser a Argelers moltes dones i nenes van ser sistemàticament abusades pels guardians senegalesos, hi havia sarna, polls i altres malalties...si els havien pogut tractar molt millor ....com Mèxic que va acollir milers d'exiliats republicans ..... més tard els estats . tots, van claudicar davant Franco...no van moure ni un dit\nIgual que a Síria acabar amb la guerra seria la solució ? amb més guerra, és clar, l'escenari és força complicat , L'Isis, el regim autoritari ....però mentrestant alguna cosa s'ha de fer amb la gent i les famílies que cerquen aixopluc .....no se si els europeus tenen tota la responsabilitat , tota no ....però aleshores tanquem la porta al morros i deixem que els deportin ?\nestic d'acord que malviure sota un regim que no deixa ni respirar és terrible però noi que et matin a tu i a la família, que et deixin sense llar ni escola ni feina ni diners i t'enviïn a córrer món a desgrat teu per salvar la pell .....hi ha països d'Àfrica o la mateixa Rússia en que la vida d'un dona o d'un gai no val res per que els torturen , els maten, les violen ....a Afganistan ara seria molt llarg ....l'explicació vull dir ....penso que l'educació en valors, la democràcia per imperfecta que sigui i la llibertat i l'empoderament de la gent hauria de ser un dels camins per poder arreglar o almenys intentar-ho el que passa al món et diria més qui parla d'Haití ? només podem anar d'un en un, vull dir que ara per ara el drama més present és dels milers i milers de persones fugint de la mort ....\nElfreelang 25 de març de 2016 a les 13:16\nsento haver-me cruspit signes de puntuació del caomentari anterior ...he escrit a raig\nGemma Sara 25 de març de 2016 a les 13:50\nNo sé què s'ha de fer, però sembla que s'han de fer vàries coses a la vegada: donar suport als kurds que combaten ISIS, escanyar-los financerament, no fer tractes amb l'Aràbia Saudita ni amb Qatar, acollir els refugiats, intentar que els joves no caiguin en les xarxes dels grups terroristes... molt complicat. Sembla que haurem de sofrir aquesta ideologia totalitària i sanguinària encara temps, per desgràcia, però la vencerem, com el nazisme.\nAh, jo entenia el cartell del nen no com demanant perdó sinó en solidaritat amb Brussel.les, de víctima a víctima...\nGemma Sara 26 de març de 2016 a les 14:26\nAvui ho veig encara més negre, com tu dius la maldat agafa moltes formes.\nElfreelang 27 de març de 2016 a les 13:14\nGemma moltes coses a la vegada i o veig el món gaire coordinat ....espero que venci la humanitat i la bondat i els drets .....\nJo no sé encara com entendre el cartell ...potser si avui en dia poques imatges espontànies queden\nTeresa Duch 25 de març de 2016 a les 18:48\nSí, Elfree, jo també com la Gemma, entenia solidaritat del nen amb Brussel·les. Hi ha aquell "for" entremig. Seria ben possible l'altra interpretació, però aquesta trobo que reforça el que dius de les bones persones. Els hi fumem la porta als nassos i senten que hagin patit l'atemptat i les víctimes.\nElfreelang 27 de març de 2016 a les 13:16\nNo ho sé Teresa vivim en un món en que la gent enlloc de fer fotografies es fan selfies i on tot és susceptible de ser manipulat ....si és així en clau solidaria seria un acte suprem de bona gent .....m'agradaria que fos així malgrat el tracte sofert\nGlo.Bos.blog 28 de març de 2016 a les 0:37\nÉs un problema d'una magnitud esgarrifosa, però penso que només es resoldria si s'acabes d'una vegada aquesta guerra. Però sembla que no interessa acabar-la.


Wiki LliureX | Inici\nUS DONEM LA BENVINGUDA A LA WIKI DE LLIUREX!!! En aquesta pàgina trobareu tota la informació per a resoldre els dubtes que us vagen sorgint sobre LliureX. A més, us anirem informant de les novetats que apareguen al món de LliureX\nFòrums de Lliurex\n* Moltes de les qüestions que busqueu a la wiki ja estan plantejades i resoltes als fòrums de mestre a casa ací. Podeu fer una búsqueda directa:\nAcí podeu trobar tota la informació de LliureX 15.05\nAcí podeu trobar tota la informació de LliureX 16. A poc a poc s'aniran afegint noves entrades.\nAcí podeu trobar tota la informació de LL!UREX 19. A poc a poc s'aniran afegint noves entrades.\nAcí podeu trobar tota manuals i informació d'ajuda per a material telemàtic\nPàgines per dalt\nInici de curs LliureX 16\nUs deixem una entrada perquè us ajude pas a pas en la instal·lació del centre: Instal·lació de model de centre pas a pas en LliureX 16\nLliurex per a desenvolupadors\n* Creació d'isos\n¿Com utilitzar la WIKI?\nSi ets nou en LliureX i arribes aquí buscant ajuda, aquest és el teu lloc. La WIKI de LliureX s'ha creat amb el propòsit d'ajudar-te a treure el màxim profit a LliureX.\nQuè puc trobar en la WIKI?\nEn la WIKI pots trobar tot tipus d'ajuda, des de les entrades més senzilles com la instal·lació de LliureX 16 des de 0 fins a com configurar el servidor de centre amb servidors mestres i servidors esclaus.\nCada dia que passa es van afegint més entrades perquè sempre tingues una eina a mà on trobar aquests dubtes que et van sorgint quan estiguis utiltizant LliureX.\nCom utilitze la WIKI?\nActualment la versió més actualitzada i amb millors prestacions és la LliureX 16, però encara hi ha centres que segueixen utilitzant LliureX 15, tot i que és molt senzilla la migració a LliureX 16.\nÉs per això que sempre que entris a la WIKI trobaràs un sèrie d'avisos destacats i després t'apareixeran dues imatges on pots clickar per poder accedir a les pàgines d'Inici de cadascuna de les versions, la LliureX 15 i la LliureX 16. D'aquesta manera pots accedir a les dues pàgines d'inici que tenim sense barrejar tutorials, ja que, encara que moltes de les coses que es podien fer amb la 15 es segueixen poguent fer amb la 16, LliureX 16 ve amb nombroses novetats.\nQuan accedeixes a la pàgina d'Inici, aquesta està dividida en diferents subseccions:\nAplicacions LliureX: En aquesta secció trobem aplicacions pròpies de LliureX.\nManuals Genèrics: En aquesta secció es troben manuals que no són d'aplicacions de LliureX però que s'utilitzent a sovint.\nModel de Centre: S'explica tot el relacionat en la instal·lació i configuració del model de centre. Servidors, clients, etc...\nClients lleugers LMD: Secció dedicada a la configuració de clients lleugers, des de creació d'imatges a la seua edició i actualització.\nProblemes comuns: Aquesta secció pretén donar resposta a dubtes que ja s'han plantejat en els fòrums de LliureX, per tenir la solució més accessible.\nVideoguías: Algunes entrades, disposen d'una videoguía a manera de tutorial que faciliten la seva comprensió.\nSuport del Maquinari: Principalment d'impressores i Pissarres digitals que són els que més poblemes solen donar.\nA la pàgina d'Inici de LliureX 15, els apartats apareixen ja desplegats. En LliureX 16, hi ha menús desplegables que clickar sobre ells desplegan cada apartat.